Suomi on ottanut hopeaa ja pronssia muodostelmaluistelun maailmanmestaruuskilpailuista. Kärkisijan nappasi Venäjän Team Paradise viiden pisteen voittomarginaalilla. Suomalaisjoukkue Marigold IceUnity oli toinen ja Helsinki Rockettes kolmas.

Viidenneltä sijalta lauantain vapaaohjelmakilpailuun lähtenyt Helsinki Rockettes suoritui ohjelmastaan erinomaisesti ja meni kilpailun kärkeen, kun kolme joukkuetta oli luistelematta.

Kanadan Nexxice ei pystynyt vastaamaan suomalaisten suoritukseen ja putosi mitalisijojen ulkopuolelle neljänneksi.

Vuonna 2018 maailmanmestaruutta juhlinut Marigold IceUnity esitti vahvaa luistelua ja eläytymistä Transformers-teemaansa.

Pisteiden selvittyä Helsingin jäähallin loppuunmyyty katsomo suorastaan räjähti suosionosoituksiin: Marigold meni Rockettesin edelle 0,09 pisteen erolla ja varmisti kaksi mitalia Suomelle.

Team Paradisen vapaaohjelma hipoi täydellisyyttä. Roni Rekomaa / Lehtikuva

Mitalien väriä sai jännittää loppuun asti: viimeisenä luisteluvuorossa oli lyhytohjelman jälkeen kilpailua johtanut Team Paradise, joka luisteli puhtaan ja virheettömän ohjelman.

Team Paradisen huippupisteet 234,38 määräsivät lopulta järjestyksen Venäjä-Suomi-Suomi.

Maailmanmestaruus on pietarilaisjoukkueen kolmas. Team Paradise juhli mestaruutta vuosina 2016 ja 2017.

Suomalaisjoukkueiden kapteenit olivat helpottuneita ja onnellisia palkintojenjaon jälkeen.

– Tätä ei tule unohtamaan ikinä. Ihan hullua. Ei tällaista ole kokenut eikä ikinä tule kokemaankaan enää, Marigold IceUnityn kapteeni Camilla Sungren sanoo Yle Urheilulle.

Viidenneltä sijalta pronssille nousseen Rockettesin kapteeni Nona Vihma kertoo koko joukkueen olleen todella helpottunut vapaaohjelman pisteiden selvittyä.

– Nousu eilisestä oli valtavan hieno juttu. Luistelimme täydestä sydämestämme. Emme olisi voinut toivoa parempaa tulosta tänään, Vihma hehkuttaa.

Rockettesin kauden paras parani neljällä pisteellä ja joukkue oli vapaaohjelmatuloksissa toinen.

Hopea- ja pronssimitalien ansiosta Suomen mitaliluku nousee 25:een lajin 20-vuotisen MM-historian aikana. Toiseksi eniten mitaleja on Ruotsilla (12), jolla ei tämän vuoden kisoissa ollut edustajaa.

Yle Urheilun asiantuntija Leena Laaksonen korosti kilpailun jälkeen lajin kovaa tasoa Suomessa.

– Toisena päivänä Rockettes on parempi ja toisena päivänä Marigold. Tämä vie lajia eteenpäin, kun suomalaisjoukkueiden välillä on se sparraus, Laaksonen sanoo.

Lopputulokset:

1. Team Paradise RUS 234,38

2. Marigold IceUnity FIN 228,70

3. Rockettes FIN 228,61

4. Nexxice CAN 224,42

5. Tatarstan RUS 219,74

6. Haydenettes USA 216,54

7. Team Nova Senior CAN 209,01

8. Skyliners USA 204,06

Lue myös:

Pikaluistelijoista leivottiin muodostelmaluistelijoita muutamassa kuukaudessa – "He kaatuilivat niin paljon, että he olivat aivan mustelmilla"

Kuolemanspiraalit valtaavat jään – tuleeko maailmanmestaruus Suomeen vapaaohjelman taiteellisella temppuradalla?

Kovimmat muodostelmaluistelufanit soittavat lehmänkelloa ja seuraavat joukkuettaan maailman ääriin - "Elämme planeetalla nimeltä 'Synchro'"